བདག་ནི་སེམས་ཅན་ཐམས་ཅད་ལ།།ཡིད་བཞིན་ནོར་བུ་ལས་ལྷག་པའི།།དོན་མཆོག་སྒྲུབ་པའི་བསམ་པ་ཡིས།།རྟག་ཏུ་གཅེས་པར་འཛིན་པར་ཤོག།གང་དུ་སུ་དང་འགྲོགས་པའི་ཚེ།།བདག་ཉིད་ཀུན་ལས་དམན་བལྟ་ཞིང་།།གཞན་ལ་བསམ་པ་ཐག་པ་ཡིས།།མཆོག་ཏུ་གཅེས་པར་འཛིན་པར་ཤོག།སྤྱོད་ལམ་ཀུན་དུ་རང་རྒྱུད་ལ།།རྟོག་ཅིང་ཉོན་མོངས་སྐྱེས་མ་ཐག།བདག་གཞན་མ་རུངས་བྱེད་པས་ན།།བཙན་ཐབས་གདོང་ནས་བཟློག་པར་ཤོག།རང་བཞིན་ངན་པའི་སེམས་ཅན་ནི།།སྡིག་སྡུག་དྲག་པོས་ནོན་མཐོང་ཚེ།།རིན་ཆེན་གཏེར་དང་འཕྲད་པ་བཞིན།།རྙེད་པར་དཀའ་བའི་གཅེས་འཛིན་ཤོག།བདག་ལ་གཞན་གྱིས་ཕྲག་དོག་གིས།།གཤེ་སྐུར་ལ་སོགས་མི་རིགས་པའི།།གྱོང་ཁ་རང་གིས་ལེན་པ་དང་།།རྒྱལ་ཁ་གཞན་ལ་འབུལ་བར་ཤོག།གང་ལ་བདག་གིས་ཕན་བཏགས་པའི།།རེ་བ་ཆེ་བ་གང་ཞིག་གིས།།ཤིན་ཏུ་མི་རིགས་གནོད་བྱེད་ནའང་།།བཤེས་གཉེན་དམ་པར་བལྟ་བར་ཤོག།མདོར་ན་དངོས་དང་བརྒྱུད་པ་ཡིས།།ཕན་བདེ་མ་རྣམས་ཀུན་ལ་འབུལ།།མ་ཡི་གནོད་དང་སྡུག་བསྔལ་ཀུན།།གསང་བས་བདག་ལ་ལེན་པར་ཤོག།དེ་དག་ཀུན་ཀྱང་ཆོས་བརྒྱད་ཀྱི།།རྟོག་པའི་དྲི་མས་མ་སྦགས་ཤིང་།།ཆོས་ཀུན་སྒྱུ་མར་ཤེས་པའི་བློས།།ཞེན་མེད་འཆིང་བ་ལས་གྲོལ་ཤོག།ཅེས་པ་འདི་ནི་བཀའ་གདམས་པའི་དགེ་བཤེས་གླང་རི་ཐང་པས་མཛད་པའོ།།རྗེ་ཙོང་ཁ་པའི་དྲ་བ།